נאום נתניהו זכה לכותרת ראשית בכל אתרי החדשות; נאום לפיד זכה לכותרת ראשית בכל אתרי החדשות – חוץ מאתר "ישראל היום"
אתר "ישראל היום" הוא אתר החדשות היחיד שלא דיווח אמש בכותרתו הראשית על מסיבת העיתונאים שערך אתמול יאיר לפיד. דיווח על דברי לפיד, שתקף בחריפות את ראש הממשלה בנימין נתניהו, הופיע אתמול זמן קצר לאחר השעה שמונה בערב ככותרת ראשית באתרים "הארץ", mako, "וואלה", nrg, "מעריב", nana10 ו-ynet. גם האתרים הכלכליים "דה-מרקר", "גלובס" ו"כלכליסט" בחרו לדווח על דברי לפיד בכותרת הראשית שלהם. רק באתר "ישראל היום", הממומן על-ידי פטרונו של ראש הממשלה, איל ההימורים שלדון אדלסון, בחרו אחרת. הדיווח על דברי לפיד עלה באיחור, והופיע במשבצת שמתחת לכותרת הראשית. הכותרת הראשית נותרה שמורה לדיווח על הפיגוע שהתרחש במישור-אדומים בשעות אחר הצהריים. 24 שעות קודם קודם לכן, אגב, כשנתניהו נשא נאום שבו תקף בחריפות את לפיד, דבריו תפסו את הכותרת הראשית בכל האתרים, כולל באתרים הנחשבים לביקורתיים מאוד כלפי נתניהו, כמו "הארץ" ו-ynet. ב"ישראל היום" לא רק שלא איחרו לדווח על דברי נתניהו, נאומו שודר בזמן אמת בשידור ישיר.